... Կենդանի արվեստի դաժան օրինաչափությամբ, կխամրեն Գալյա Նովենցի թատերական պատկերասրահի 7 տասնյակից ավելի կտավներից շատերը։ Բայցև հայկական կինոարվեստին ուրույն հմայք ու տիպականություն հաղորդած տաղանդավոր դերասանուհին մոտ երեք տասնյակ կենսահենք կերպավորումներով դեռ երկար կայցելի ճշմարիտ արվեստի երկրպագուներին, կապույտ էկրանից նորից ու կրկին կհմայի իր զուսպ ու խորունկ, յուրահմա արվեստի անմիջականությամբ՝ հատկապես կախարդելով Մհեր Մկրտչյանի Ռուբենի և իր խենթուխելառ Սիրանույշի «մանկության տանգոյի» սիրառատ ու փոթորկուն «պարապտույտներով» հետպատերազմական իրականության դժվարանցանելի ոլորաններում, լացին խառնված կենսահաստատ ծիծաղով: Դեռ երկար կփայլատակի Սիրանույշի անխամրելի աստղը՝ կամա-ակամա շոյելով մեր ազգային սնապարծությունը։